CELEX: 32009D0431
Language: el
Date: 2009-05-29 00:00:00
Title: 2009/431/ΕΚ: Απόφαση της Επιτροπής, της 29ης Μαΐου 2009 , σχετικά με την έγκριση παρέκκλισης, την οποία ζήτησε το Ηνωμένο Βασίλειο της Μεγάλης Βρετανίας και Βόρειας Ιρλανδίας για την Αγγλία, τη Σκωτία και την Ουαλία, κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης [κοινοποιηθείσα υπό τον αριθμό Ε(2009) 3853]

6.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 141/48
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 29ης Μαΐου 2009
   σχετικά με την έγκριση παρέκκλισης, την οποία ζήτησε το Ηνωμένο Βασίλειο της Μεγάλης Βρετανίας και Βόρειας Ιρλανδίας για την Αγγλία, τη Σκωτία και την Ουαλία, κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
   [κοινοποιηθείσα υπό τον αριθμό Ε(2009) 3853]
   (Το κείμενο στην αγγλική γλώσσα είναι το μόνο αυθεντικό)
   (2009/431/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Εάν η ποσότητα κοπριάς που πρόκειται να διασπαρθεί σε κράτος μέλος ανά εκτάριο ετησίως διαφέρει από την καθοριζόμενη στο παράρτημα III παράγραφος 2 δεύτερο εδάφιο πρώτη φράση και στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπο ώστε να μην διακυβεύει την επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλες ανάγκες αζώτου.
            
         
               (2)
            
            
               Στις 14 Ιανουαρίου 2009, το Ηνωμένο Βασίλειο της Μεγάλης Βρετανίας και Βόρειας Ιρλανδίας υπέβαλε στην Επιτροπή αίτηση παρέκκλισης για την Αγγλία, τη Σκωτία και την Ουαλία βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
            
         
               (3)
            
            
               Η αιτούμενη παρέκκλιση αφορά την πρόθεση του Ηνωμένου Βασιλείου της Μεγάλης Βρετανίας και Βόρειας Ιρλανδίας να επιτρέψει τη διασπορά, στην Αγγλία, τη Σκωτία και την Ουαλία, ποσότητας έως 250 χιλιογράμμων αζώτου ζωικής κοπριάς ανά εκτάριο ετησίως σε εκμεταλλεύσεις βοσκοτόπων. Υπολογίζεται ότι η παρέκκλιση καλύπτει περίπου 1 950 εκμεταλλεύσεις στην Αγγλία, τη Σκωτία και την Ουαλία, οι οποίες αντιστοιχούν στο 1,3 % του συνόλου των αγροκτημάτων, 1,5 % της χρησιμοποιούμενης γεωργικής έκτασης (ΧΓΕ) και 21 % του συνολικού ζωικού κεφαλαίου γαλακτοπαραγωγής.
            
         
               (4)
            
            
               Έχουν θεσπιστεί και ισχύουν σε συνδυασμό με την παρούσα απόφαση οι νομοθετικές διατάξεις για την εφαρμογή της οδηγίας 91/676/ΕΟΚ, στις οποίες συμπεριλαμβάνονται ο προσδιορισμός των ευπρόσβλητων ζωνών και η κατάρτιση προγράμματος δράσης της Αγγλίας (κανονισμός αριθ. 2349 του 2008), της Σκωτίας (κανονισμός αριθ. 298 του 2008) και της Ουαλίας (κανονισμός αριθ. 3143 του 2008).
            
         
               (5)
            
            
               Οι προσδιορισμένες ευπρόσβλητες ζώνες, στις οποίες έχουν εφαρμογή τα προγράμματα δράσης, καταλαμβάνουν το 68 % της συνολικής έκτασης της Αγγλίας, το 14 % της συνολικής έκτασης της Σκωτίας και το 4 % της συνολικής έκτασης της Ουαλίας.
            
         
               (6)
            
            
               Από τα υποβληθέντα δεδομένα για την ποιότητα των υδάτων προκύπτει ότι, όσον αφορά τα υπόγεια ύδατα, στο 83 % των συστημάτων υπογείων υδάτων της Αγγλίας οι μέσες συγκεντρώσεις νιτρικών ενώσεων είναι χαμηλότερες από 50 mg/l, στο δε 58 % είναι χαμηλότερες από 25 mg/l. Στη Σκωτία και την Ουαλία, οι μέσες συγκεντρώσεις νιτρικών ενώσεων είναι χαμηλότερες από 50 mg/l σε πάνω από το 90 % των οικείων συστημάτων υπογείων υδάτων, ενώ σε πάνω από το 70 % είναι χαμηλότερες από 25 mg/l. Όσον αφορά τα επιφανειακά ύδατα, στην Αγγλία οι μέσες συγκεντρώσεις νιτρικών ενώσεων είναι μικρότερες από 25 mg/l σε πάνω από το 50 % των σημείων παρακολούθησης, ενώ τιμές άνω των 50 mg/l παρατηρούνται σε ποσοστό των σημείων αυτών που δεν υπερβαίνει το 9 %. Στην περίπτωση της Σκωτίας και της Ουαλίας, οι μέσες συγκεντρώσεις νιτρικών ενώσεων είναι μικρότερες από 25 mg/l σε πάνω από το 90 % των σημείων παρακολούθησης, ενώ σε κανένα από αυτά δεν υπερβαίνουν τα 50 mg/l.
            
         
               (7)
            
            
               Τα κύρια είδη ζώων ελεύθερης βοσκής στην Αγγλία, τη Σκωτία και την Ουαλία είναι γαλακτοπαραγωγά βοοειδή, κρεατοπαραγωγά βοοειδή και πρόβατα, των οποίων οι αριθμοί παρουσίασαν πτωτική τάση την περίοδο 1995-2007 (μείωση του αριθμού των βοοειδών κατά 13 % και των αιγοπροβάτων κατά 22 %). Περίπου το 48 % του συνόλου της παραγόμενης ζωικής κοπριάς διακινείται ως στερεή κοπριά, προερχόμενη από συστήματα σταβλισμού σε στρωμνή, ενώ το 52 % διακινείται ως υγρή κοπριά.
            
         
               (8)
            
            
               Η χρήση χημικών λιπασμάτων μειώθηκε την τελευταία εικοσαετία κατά 42 %, όσον αφορά το άζωτο, και κατά 49 %, όσον αφορά τον φωσφόρο. Η χρήση αζώτου χημικής προέλευσης σε βοσκοτόπους γαλακτοπαραγωγής έχει μειωθεί κατά 37 % από το 1999, φθάνοντας το 2007 τα 128 kg N/ha. Από τα εθνικά ισοζύγια αζώτου και φωσφόρου του ΟΟΣΑ προκύπτει ότι, την περίοδο 1985-2002, σημειώθηκε πτώση του ισοζυγίου αζώτου από 46 σε 22 kg N/ha και του ισοζυγίου φωσφόρου από 15 σε 12 kg P/ha.
            
         
               (9)
            
            
               Οι βοσκότοποι καταλαμβάνουν το 69 % του συνόλου των γεωργικών εκτάσεων στην Αγγλία, την Σκωτία και την Ουαλία – ποσοστό που αναλύεται σε 46 % εκτατικής κτηνοτροφίας και 54 % διαχείρισης βοσκοτόπων – ενώ το 31 % του συνόλου των γεωργικών εκτάσεων είναι αρόσιμες γαίες.
            
         
               (10)
            
            
               Από τα δικαιολογητικά που συνοδεύουν τη γνωστοποίηση προκύπτει ότι η προτεινόμενη ποσότητα των 250 χιλιογράμμων αζώτου από κοπριά ζώων ελεύθερης βοσκής ανά εκτάριο εκμεταλλεύσεων βοσκοτόπων ετησίως αιτιολογείται με βάση αντικειμενικά κριτήρια, όπως το μεγάλο ύψος καθαρών βροχοπτώσεων, οι παρατεταμένες καλλιεργητικές περίοδοι και οι υψηλής απόδοσης χορτοκαλλιέργειες με μεγάλες ανάγκες αζώτου.
            
         
               (11)
            
            
               Αφού εξέτασε την αίτηση, η Επιτροπή κρίνει ότι η προτεινόμενη ποσότητα των 250 χιλιογράμμων ανά εκτάριο δεν θα διακυβεύσει την επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι.
            
         
               (12)
            
            
               Η παρούσα απόφαση πρέπει να εφαρμοστεί σε συνδυασμό με τα προγράμματα δράσης για την Αγγλία, τη Σκωτία και την Ουαλία, που καλύπτουν την περίοδο 2009-2012.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, υπό τους όρους της παρούσας απόφασης, η παρέκκλιση την οποία ζήτησε το Ηνωμένο Βασίλειο της Μεγάλης Βρετανίας και Βόρειας Ιρλανδίας για την Αγγλία, τη Σκωτία και την Ουαλία, με σκοπό να επιτραπεί η διασπορά μεγαλύτερης ποσότητας ζωικής κοπριάς από την προβλεπόμενη στο παράρτημα III παράγραφος 2 δεύτερο εδάφιο πρώτη φράση και στοιχείο α) της οδηγίας 91/676/ΕΟΚ.
   Άρθρο 2
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «εκμεταλλεύσεις βοσκοτόπων»: οι εκμεταλλεύσεις στις οποίες τουλάχιστον το 80 % της γεωργικής έκτασης που διατίθεται για τη διασπορά κοπριάς είναι βοσκότοπος·
   β)   «ζώα ελεύθερης βοσκής»: βοοειδή (εξαιρουμένων των μόσχων κρεατοπαραγωγής), αιγοπρόβατα, ελάφια και άλογα·
   γ)   «χόρτο»: μόνιμος ή προσωρινός βοσκότοπος (ο όρος «προσωρινός» δηλώνει χορτοκαλλιέργεια για χρονικό διάστημα που δεν υπερβαίνει τα τέσσερα έτη).
   Άρθρο 3
   Πεδίο εφαρμογής
   Η παρούσα απόφαση εφαρμόζεται ατομικά σε εκμεταλλεύσεις βοσκοτόπων υπό τους όρους των άρθρων 4, 5 και 6.
   Άρθρο 4
   Ετήσια αδειοδότηση και ανάληψη δέσμευσης
   1.   Οι γεωργοκτηνοτρόφοι που επιθυμούν να επωφεληθούν από παρέκκλιση υποβάλλουν κατ’ έτος αίτηση στις αρμόδιες αρχές.
   2.   Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρήσουν τους όρους των άρθρων 5 και 6.
   3.   Οι αρμόδιες αρχές μεριμνούν ώστε όλες οι αιτήσεις παρέκκλισης να υποβάλλονται σε διοικητικό έλεγχο. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 5 και 6, ενημερώνεται σχετικά ο αιτών. Στην περίπτωση αυτή, θεωρείται ότι η αίτηση απορρίφθηκε.
   Άρθρο 5
   Διασπορά κοπριάς και άλλων λιπασμάτων
   1.   Η ποσότητα ζωικής κοπριάς από ζώα ελεύθερης βοσκής που διασπείρεται ετησίως στο έδαφος εκμεταλλεύσεων βοσκοτόπων, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 χιλιόγραμμα αζώτου ανά εκτάριο, τηρουμένων των όρων των παραγράφων 2 έως 7.
   2.   Οι συνολικές εισροές αζώτου δεν υπερβαίνουν τις προβλεπόμενες ανάγκες της εκάστοτε καλλιέργειας σε θρεπτικά στοιχεία, συνεκτιμώντας και την προσφορά από το έδαφος.
   3.   Για κάθε εκμετάλλευση καταρτίζεται σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς, καθώς και αζωτούχων και φωσφορικών λιπασμάτων. Το σχέδιο αυτό είναι διαθέσιμο στην εκμετάλλευση το αργότερο την 1η Μαρτίου κάθε ημερολογιακού έτους
   Το σχέδιο λίπανσης περιλαμβάνει τα ακόλουθα:
   
               α)
            
            
               τον αριθμό των ζώων και περιγραφή του συστήματος σταβλισμού και αποθήκευσης, στην οποία συμπεριλαμβάνεται η χωρητικότητα των διαθέσιμων χώρων αποθήκευσης κοπριάς·
            
         
               β)
            
            
               υπολογισμό του αζώτου κοπριάς (μείον τις απώλειες σταβλισμού και αποθήκευσης) και του φωσφόρου κοπριάς που παράγονται στη μονάδα·
            
         
               γ)
            
            
               την αμειψισπορά και την έκταση κάθε καλλιέργειας, συμπεριλαμβανομένου σχεδιαγράμματος στο οποίο σημειώνεται η θέση των επιμέρους αγρών·
            
         
               δ)
            
            
               τις προβλεπόμενες ανάγκες των καλλιεργειών σε άζωτο και φωσφόρο·
            
         
               ε)
            
            
               την ποσότητα και το είδος κοπριάς που παραδίδεται εκτός της εκμετάλλευσης ή στην εκμετάλλευση·
            
         
               στ)
            
            
               αποτελέσματα ανάλυσης του εδάφους που αφορούν την κατάστασή του ως προς το άζωτο και τον φωσφόρο, εφόσον είναι διαθέσιμα·
            
         
               ζ)
            
            
               τη διασπορά αζώτου και φωσφόρου κοπριάς σε κάθε αγρό·
            
         
               η)
            
            
               τη διασπορά αζώτου και φωσφόρου χημικών και άλλων λιπασμάτων σε κάθε αγρό.
            
         Για να διασφαλιστεί η συνέπεια των σχεδίων λίπανσης προς τις πραγματικές γεωργικές πρακτικές, τα σχέδια αναθεωρούνται, το αργότερο, επτά ημέρες μετά από κάθε μεταβολή της γεωργικής πρακτικής.
   4.   Κάθε εκμετάλλευση τηρεί λογαριασμούς λιπασμάτων, οι οποίοι περιλαμβάνουν και στοιχεία σχετικά με τη διαχείριση των εισροών αζώτου και φωσφόρου και υποβάλλονται στις αρμόδιες αρχές για κάθε ημερολογιακό έτος.
   5.   Κάθε εκμετάλλευση βοσκοτόπων που επωφελείται από παρέκκλιση αποδέχεται ότι η αίτηση που αναφέρεται στο άρθρο 4 παράγραφος 1, το σχέδιο λίπανσης και οι λογαριασμοί λιπασμάτων υπόκεινται σε έλεγχο.
   6.   Για κάθε μονάδα που επωφελείται από παρέκκλιση, υπάρχουν αποτελέσματα ανάλυσης αζώτου και φωσφόρου στο έδαφος. Πρέπει να εκτελείται δειγματοληψία και ανάλυση τουλάχιστον ανά τετραετία, για κάθε έκταση της εκμετάλλευσης που είναι ομοιογενής ως προς την αμειψισπορά και τα χαρακτηριστικά του εδάφους. Απαιτείται τουλάχιστον μία ανάλυση ανά πέντε εκτάρια καλλιεργούμενης έκτασης.
   7.   Δεν διασπείρεται ζωική κοπριά το φθινόπωρο, πριν από την καλλιέργεια χόρτου.
   Άρθρο 6
   Διαχείριση γης
   Ποσοστό τουλάχιστον 80 % της έκτασης που διατίθεται για τη διασπορά κοπριάς στις εκμεταλλεύσεις καλλιεργείται με χόρτο. Οι γεωργοκτηνοτρόφοι που επωφελούνται από ατομική παρέκκλιση εφαρμόζουν τα ακόλουθα μέτρα:
   
               α)
            
            
               Οι προσωρινοί βοσκότοποι σε αμμώδη εδάφη οργώνονται την άνοιξη.
            
         
               β)
            
            
               Σε όλους τους τύπους εδάφους, αμέσως μετά την αροτραία χορτοκαλλιέργεια ακολουθεί καλλιέργεια με μεγάλες ανάγκες σε άζωτο.
            
         
               γ)
            
            
               Η αμειψισπορά δεν περιλαμβάνει όσπρια ούτε άλλα φυτά που δεσμεύουν το ατμοσφαιρικό άζωτο. Ωστόσο, αυτό δεν ισχύει για το τριφύλλι σε βοσκοτόπους όπου η αναλογία του είναι μικρότερη από 50 % ή για τις καλλιέργειες άλλων οσπρίων με χόρτο ως επίσπορη καλλιέργεια.
            
         Άρθρο 7
   Άλλα μέτρα
   Η παρούσα παρέκκλιση εφαρμόζεται με την επιφύλαξη των μέτρων που απαιτούνται για την τήρηση άλλων κοινοτικών νομοθετικών πράξεων που αφορούν την προστασία της δημόσιας υγείας, της υγείας των ζώων και του περιβάλλοντος.
   Άρθρο 8
   Παρακολούθηση
   1.   Η αρμόδια αρχή σχεδιάζει χάρτες, τους οποίους επικαιροποιεί ετησίως και στους οποίους εμφαίνονται το ποσοστό εκμεταλλεύσεων βοσκοτόπων, το ποσοστό ζωικού κεφαλαίου και το ποσοστό γεωργικών γαιών που καλύπτονται από ατομική παρέκκλιση σε κάθε διοικητικό διαμέρισμα (district). Οι εν λόγω χάρτες υποβάλλονται στην Επιτροπή ετησίως, επισυναπτόμενοι στην έκθεση που αναφέρεται στο άρθρο 10 της παρούσας απόφασης.
   2.   Η παρακολούθηση των εκμεταλλεύσεων που καλύπτονται από το πρόγραμμα δράσης και την παρέκκλιση διενεργείται σε κλίμακα αγρού και στις παρακολουθούμενες λεκάνες απορροής γεωργικής σημασίας. Οι λεκάνες απορροής αναφοράς είναι αντιπροσωπευτικές των διαφόρων τύπων εδάφους, βαθμών έντασης και πρακτικών λίπανσης.
   3.   Η έρευνα και η ανάλυση θρεπτικών στοιχείων, που αναφέρονται στο άρθρο 5 της παρούσας απόφασης, παρέχουν δεδομένα για τις τοπικές χρήσεις γης, την αμειψισπορά και τις γεωργικές πρακτικές στις εκμεταλλεύσεις που επωφελούνται από ατομικές παρεκκλίσεις. Τα δεδομένα αυτά μπορούν να χρησιμοποιηθούν για τον βάσει μοντέλων υπολογισμό της κλίμακας της απόπλυσης νιτρικών ενώσεων και των απωλειών φωσφόρου από τους αγρούς όπου διασπείρονται έως 250 χιλιόγραμμα αζώτου από κοπριά ζώων ελεύθερης βοσκής ανά εκτάριο ετησίως.
   4.   Η παρακολούθηση των υπογείων υδάτων μικρού βάθους, του εδαφικού νερού, του νερού αποστράγγισης και των υδατορρευμάτων στις εκμεταλλεύσεις που έχουν ενταχθεί στο δίκτυο παρακολούθησης των λεκανών απορροής γεωργικής σημασίας παρέχει δεδομένα σχετικά με τη συγκέντρωση νιτρικών ενώσεων και φωσφόρου στο νερό που εξέρχεται από το ριζικό σύστημα και εισέρχεται στα υπόγεια και στα επιφανειακά ύδατα.
   5.   Η παρακολούθηση των υδάτων εντείνεται στις λεκάνες απορροής γεωργικής σημασίας που γειτνιάζουν με τα πλέον ευπρόσβλητα υδατικά συστήματα.
   6.   Εκπονείται μελέτη για να συγκεντρωθούν, μέχρι τη λήξη της ισχύος της παρέκκλισης, λεπτομερή επιστημονικά στοιχεία σχετικά με τα εντατικά συστήματα βοσκοτόπων ώστε να βελτιωθεί η διαχείριση των θρεπτικών ουσιών. Η μελέτη αυτή θα επικεντρωθεί στις απώλειες θρεπτικών ουσιών, συμπεριλαμβανομένης της απόπλυσης νιτρικών ενώσεων και των απωλειών απονίτρωσης και φωσφόρου, στο πλαίσιο εντατικών συστημάτων γαλακτοπαραγωγής σε αντιπροσωπευτικές περιοχές.
   Άρθρο 9
   Έλεγχοι
   1.   Η αρμόδια εθνική αρχή διενεργεί διοικητικούς ελέγχους σε όλες τις εκμεταλλεύσεις που επωφελούνται από ατομική παρέκκλιση για να εξακριβώνει την τήρηση της μέγιστης ποσότητας των 250 χιλιογράμμων αζώτου από κοπριά ζώων ελεύθερης βοσκής ανά εκτάριο ετησίως, των μέγιστων ποσοστών λίπανσης με άζωτο και των όρων που αφορούν τις χρήσεις γης.
   2.   Καταρτίζεται πρόγραμμα επιτόπιων επιθεωρήσεων, το οποίο βασίζεται σε ανάλυση κινδύνων, στα πορίσματα των ελέγχων των προηγουμένων ετών και στα αποτελέσματα των γενικών τυχαίων ελέγχων που προβλέπει η νομοθεσία για την εφαρμογή της οδηγίας 91/676/ΕΟΚ. Οι επιτόπιες επιθεωρήσεις καλύπτουν τουλάχιστον το 3 % των εκμεταλλεύσεων που επωφελούνται από ατομική παρέκκλιση και έχουν ως αντικείμενο τους όρους των άρθρων 5 και 6.
   Άρθρο 10
   Υποβολή εκθέσεων
   1.   Η αρμόδια αρχή υποβάλλει κατ’ έτος στην Επιτροπή τα αποτελέσματα της παρακολούθησης, συνοδευόμενα από συνοπτική έκθεση σχετικά με την εξέλιξη της ποιότητας των υδάτων και την πρακτική αξιολόγησης. Η έκθεση αυτή παρέχει πληροφορίες για τον τρόπο με τον οποίο αξιολογείται η τήρηση των όρων της παρέκκλισης, μέσω ελέγχων που διενεργούνται σε επίπεδο εκμετάλλευσης, και περιλαμβάνει στοιχεία σχετικά με τις μη συμμορφούμενες εκμεταλλεύσεις, τα οποία βασίζονται στα πορίσματα διοικητικών ελέγχων και επιτόπιων επιθεωρήσεων.
   Η πρώτη έκθεση υποβάλλεται μέχρι τον Ιούνιο του 2010 και, στη συνέχεια, μέχρι τον Ιούνιο κάθε έτους.
   2.   Τα αποτελέσματα που θα συγκεντρωθούν με τον τρόπο αυτό θα ληφθούν υπόψη από την Επιτροπή κατά την εξέταση τυχόν νέας αίτησης παρέκκλισης.
   Άρθρο 11
   Εφαρμογή
   Η παρούσα απόφαση εφαρμόζεται στο πλαίσιο των κανονισμών για την εφαρμογή του προγράμματος δράσης στην Αγγλία (κανονισμός αριθ. 2349 του 2008), στη Σκωτία (κανονισμός αριθ. 298 του 2008) και στην Ουαλία (κανονισμός αριθ. 3143 του 2008). Η ισχύς της λήγει στις 31 Δεκεμβρίου 2012.
   Άρθρο 12
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βόρειας Ιρλανδίας.
   
      Βρυξέλλες, 29 Μαΐου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 375 της 31.12.1991, σ. 1.